આવા ઉન્માદી ટોળાના મનમાં માત્ર એક જ વાત હોય છે કે જેને લોકો માર મારી રહ્યા છે તેના પર મારે પણ તૂટી પડવાનું છે. કોઈ નથી વિચારતું કે જેને લોકો માર મારી રહ્યા છે તે ખરેખર ગુન્હેગાર છે કે નહીં. ટોળું તો માત્ર અફવાને આધારે ચાલતું હોય છે અને અપરાધી તત્ત્વો સંવેદનહીન સમય કે વાતાવરણમાં અફવાઓના સહારે પોતાની મેલી મુરાદો પાર પાડતા હોય છે. ટોળું એ એવા ઉન્માદી હાથી જેવું છે કે તેના રસ્તામાં આવતી હરેક ચીજને ફંગોળવામાં, કચડવામાં અનેરો આનંદ અનુભવે છે. પછી ભલે સામે કોઈ મહિલા, બાળક, અશક્ત વૃદ્ધ જ કેમ ન હોય, કારણ કે ટોળાના મનોવિજ્ઞાનમાં દયાભાવને કોઈ સ્થાન નથી હોતું.